Il-Ġimgħa Ewropea għall-Ħiliet Vokazzjonali tal-2019 se ssir Ħelsinki mill-14 sat-18 ta' Ottubru. Ospitata mill-Kummissjoni Ewropea bi sħubija mal-Presidenza Finlandiża tal-Kunsill tal-UE, din ir-raba' edizzjoni se tkompli tħeġġeġ lin-nies ta' kull età biex “jiskopru t-talenti tagħhom” permezz tal-edukazzjoni u t-taħriġ vokazzjonali (ETV). “It-tema ċentrali tal-kampanja tagħna din is-sena hija “ETV għal Kulħadd – Ħiliet għall-Ħajja”,” qalet Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema. “Nemmen tassew li l-edukazzjoni u t-taħriġ vokazzjonali jipprovdu pass 'il quddiem għal karrieri sinifikanti u li huma sodisfaċenti fi kwalunkwe età.Għaldaqstant nixtieq li l-ETV issir għażla intelliġenti valida kemm għaż-żgħażagħ kif ukoll għall-adulti. “L-edukazzjoni u t-taħriġ vokazzjonali huma għażla attraenti fil-Finlandja. Kważi nofs iż-żgħażagħ japplikaw għall-edukazzjoni u t-taħriġ vokazzjonali immedjatament wara l-edukazzjoni bażika. L-għan tagħna huwa li ngħollu l-livell tal-edukazzjoni tal-popolazzjoni Finlandiża kollha. Biex jinkiseb dan, neħtieġu investimenti b'saħħithom fl-edukazzjoni u t-taħriġ. Dan huwa wkoll l-aktar mod effettiv biex jiżdiedu l-impjiegi, l-ugwaljanza u l-benesseri”, qal Li Andersson, il-Ministru tal-Edukazzjoni tal-Finlandja. “Bidla rapida teknoloġika żżid il-ħtieġa għal tagħlim kontinwu.Sabiex jiġi żgurat li kulħadd ikun jista' jkompli jaġġorna l-għarfien, il-ħiliet u l-kompetenzi tiegħu tul ħajtu, jeħtieġ li niżviluppaw politiki effettivi u orjentati lejn il-futur tal-edukazzjoni u t-taħriġ.” Minbarra l-avvenimenti matul il-Ġimgħa f'Ħelsinki, hemm diġà aktar minn 1000 attività u avveniment approvati u li se jseħħu matul is-sena fuq livell lokali, reġjonali u nazzjonali madwar l-Ewropa u lil hinn minnha. Il-partijiet interessati kollha ngħaqdu biex jenfasizzaw il-benefiċċji tal-ETV, juru l-opportunitajiet u jippromwovu mogħdija edukattiva li għandha l-potenzjal li tittrasforma kemm ħajjet iż-żgħażagħ kif ukoll dik tal-adulti. Sfond ETV: Għażla intelliġenti valida Kważi 80 % tal-gradwati żgħażagħ tal-ETV isibu impjieg ftit wara li jiggradwaw. Għaldaqstant, il-Ġimgħa Ewropea għall-Ħiliet Vokazzjonali timmira li tkompli tagħmel l-edukazzjoni u t-taħriġ vokazzjonali aktar attraenti billi tenfasizza l-eċċellenza u l-kwalità. Barra minn hekk, tippromwovi sensibilizzazzjoni dwar il-bosta opportunitajiet li jistgħu joffru l-edukazzjoni u t-taħriġ vokazzjonali. L-ETV toffri ammont kbir ta' opportunitajiet biex wieħed ikompli jtejjeb il-ħiliet tiegħu u jitħarreġ mill-ġdid fihom, li jibbenefikaw minnhom kemm l-impjegati u kemm l-impjegaturi. Dawn il-possibbiltajiet jgħinu lil persuni ta' kull età biex jadattaw għal bidliet rapidi fis-suq tax-xogħol, filwaqt li jtejbu l-potenzjal ta' impjegabbiltà tagħhom biex jiżguraw impjiegi ta' kwalità għolja. L-opportunitajiet jgħinu lill-kumpaniji jimlew id-distakki fil-ħiliet billi jipprovdu edukazzjoni u taħriġ għall-persunal eżistenti, u hekk tissaħħaħ il-kompetittività f'ekonomija li qed tinbidel b'rata mgħaġġla. X'inhi l-Ġimgħa Ewropea għall-Ħiliet Vokazzjonali: Varata fl-2016, il-Ġimgħa Ewropea għall-Ħiliet Vokazzjonali hija kampanja annwali mfassla biex tippromwovi l-ETV u biex ittejjeb l-immaġni tagħha. Il-kampanja tinkludi attivitajiet u avvenimenti matul is-sena u l-qofol tagħha huwa proprju l-Ġimgħa uffiċjali f'belt nominata. Il-Ġimgħa ngħatat attenzjoni u appoġġ kbir mill-partijiet interessati mill-bidu nett, u dan huwa rifless fil-firxa tal-kampanja bi kważi 2000 attività u avveniment li laħqu aktar minn 2.4 miljun persuna fl-2018. X'inhu l-istat attwali tal-ETV fl-Ewropa? Ir-rati ta' parteċipazzjoni fl-ETV ilhom jikbru b'mod stabbli tul dawn l-aħħar snin, hekk kif aktar u aktar nies bdew jibbenefikaw minn dan il-perkors edukattiv uniku. Mill-2018 'l hawn: Kważi 80 % tal-gradwati żgħażagħ tal-ETV sabu impjieg ftit wara li ggradwaw; Ir-rati tal-qgħad fost iż-żgħażagħ bħalissa huma ta' 15.2 % u qatt ma kienu aktar baxxi; Premjijiet għall-Eċċellenza tal-ETV tal-2019 Kull sena l-Ġimgħa Ewropea għall-Ħiliet Vokazzjonali tippremja lil individwi, organizzazzjonijiet u inizjattivi fenomenali permezz tal-“Premjijiet għall-Eċċellenza tal-ETV”. Il-premjijiet huma mfassla biex jenfasizzaw il-kwalità fl-edukazzjoni u t-taħriġ vokazzjonali (ETV), jipprovdu viżibbiltà għar-rebbieħa, jimmotivaw lil dawk li jieħdu sehem u jappoġġjaw l-iżvilupp ta' netwerks u opportunitajiet ġodda fil-karrieri. Kulħadd jista' jivvota permezz ta' din il-ħolqa u jagħżel l-aktar storja ta' ETV li tispira. Il-vot se jibqa' miftuħ sal-15 ta' Ottubru, dakinhar inkluż. Matul il-Ġimgħa hemm ippjanata ċerimonja ta' premjazzjoni għar-rebbieħa. Għal aktar informazzjoni Il-websajt tal-Ġimgħa Ewropea għall-Ħiliet Vokazzjonali 2019 L-iskeda tal-avvenimenti tal-Ġimgħa Ewropea għall-Ħiliet Vokazzjonali 2019 Paġna tal-Avvenimenti fuq Facebook: Il-Ġimgħa Ewropea għall-Ħiliet Vokazzjonali 2019 Il-websajt tal-Presidenza Finlandiża tal-Kunsill tal-Unjoni Ewropea 2019 Segwi lil Marianne Thyssen fuq Facebook u Twitter Twitter: #EUVocationalSkills, #DiscoverYourTalent